Hawan Durbar ko Bikin Durbar wani tsohon bikin al'adane wanda yake gudana shekara-shekara a wasu daga cikin jahohin Najeriya. Wannan bikin na nuna murnan zuwan karshen watan Ramadana da kuma gabatar da bikin karamar Sallah da babbar Sallah. Ana fara gabatar da bikin Durbar ne da sallar Idi a safiyar ranan sannan kuma sai sarki ya fito tare da mahaya dawaki da mawaka da 'yan takiya su fito a jere a fara sukuwa da dawakai. Sannan sai wazirai da hakimai da sauran 'yan fada su fito suna miqa gisuwa ga sarki suna mai mika wuya ga masarautarsu. Asalin bikin Durbar ya fara ne a karni na 14 a Kano babban birnin arewacin Najeriya. Anfi sanin bikin ne a manayan biranen hausa kamar Kano, Sakkwato, Zariya, Katsina da Bida kuma yana jawo hankulan yan yawon bude ido. Turawan mulkin mallaka ne suka kawo bikin Durbar a Najeriya. Amma asalin kalmar Durbar tazo ne daga harshen Farisa daga bukuwan nuna goyon baya ga saraunia Biktoriya amatsayin Sarauniyar Indiya bayan shigar turawan mulkin mallaka na Birtanya kasar ta Indiya a shekarar 1877. An fara bikin durbar na farko ne a Najeriya cikin shekarar 1911, daga baya bikin yaci gaba ashekarun 1924, 1925, 1948, 1960 da 1972.